નાનપણથી ઍક્ટિંગનો મને પુષ્કળ શોખ હતો. મારી સ્કૂલ, કૉલેજ દિલ્હીમાં જ થયાં છે. સ્કૂલ-કૉલેજમાં બધાં જ નાટકોમાં હું હોઉં અને હોઉં જ. એમાં ટીચરો તરફથી જ્યારે મારી તારીફ મારા ઘર સુધી પહોંચી એટલે મારા પેરન્ટ્સને મારી ઍક્ટિંગના રસમાં રસ જાગ્યો એમ જણાવીને આલોક નાથ કહે છે, ‘મને ભણાવવાની લગભગ બધી જ રીત તેમણે અપનાવી લીધી હતી, પણ કોઈ પરિવર્તન તેમને મળ્યું નહોતુ. શરૂઆતમાં મારો ઍક્ટિંગ માટેનો રસ તેમને ખૂંચતો હતો. હું ફ્રેન્ડ્સ, ટીચરો પાસેથી ઉધાર પૈસા લઈને પણ મારાં કૉસ્ચ્યુમ્સ બનાવતો. પણ જ્યારે તેમણે મારા પ્લે જોયા, મારી તારીફ સાંભળી, મને ઍક્ટિંગ કરતાં જોયો ત્યારે તેમને મારામાં વિશ્વાસ બેઠો કે આને જેમાં રસ છે એ જ તેને કરવા દઈએ. એ પછી તેમણે દરેક મોડ પર મને સપોર્ટ જ કર્યો છે.’